Добър ден, колеги! Моля да се регистрираме. Прекратете регистрацията. Следваща регистрация след 5 минути. Цялата парламентарна група на „БСП за България“ е тук – не се регистрира, затова няма кого да събираме. Очакваме те да се регистрират. След 5 минути, колеги! 9,10 ч.
Моля, квесторите, поканете народните представители да заемат местата си. Уважаеми колеги, моля, режим на регистрация. Прекратете регистрацията. БСП и ДПС не се регистрират, макар че са в залата. Трети опит – след 10 минути, колеги. 9,25 ч.
Колеги, моля заемете местата си. Трети опит за регистрация. Отменете регистрацията. Колеги, днес Народното събрание няма да заседава, нямаме кворум. Ще Ви помоля обаче да изчакате, защото днес е важен ден и ако някой не си спомня какво се е случило – днес щяхме да отбележим… [[Реплики от „БСП за България“: „Утре, утре!“]] Днес се навършват 28 години от приемането на Конституцията на Република България от Седмото велико народно събрание. [[Реплики от „БСП за България“: „Утре, утре!“]] Вие утре може да го празнувате, Ваш проблем! Това е най-дълго прилаганият основен закон у нас след Търновската конституция – Основният закон от 1991 г., отразил извършените у нас дълбоки обществено-политически промени, утвърдил демокрацията и станал фундамент за изграждането на днешната ни държава. Конституцията отговори на очакванията на българските граждани да бъде премахната тоталитарната система и да бъдат гарантирани гражданските и човешките права и свободи. Тя, заедно с извършените през годините поправки, даде възможност на България да реализира целите си и да стане част от Европейското демократично семейство. Уважаеми колеги, през тази година ние отбелязахме 140 години български парламент и си припомнихме делото на бащите – учредители на Третата българска държава. Те приеха Търновската конституция, чиито принципи, ценности и дух са залегнали в съвременната Конституция. С цялата си дейност, включително с грешките и недостатъците си, ние сме част от българската парламентарна традиция. За съжаление, днес не сме пример за подражание. Честит празник! На бюрата си имате като подарък от Народното събрание по една книга, която може да разгледате. Благодаря Ви. [[Ръкопляскания от ГЕРБ и ОП. Реплики от ДПС: „Това процедура ли е? Каква процедура е това?“]]